ગુજરાત રાજ્ય સંગીત નાટક અકાદમીના સહયોગથી, રિલાયન્સ ઈન્ડસ્ટ્રીઝ લિમિટેડ પ્રાયોજિત અને ભવન્સ કલ્ચરલ સેન્ટર – અંધેરી દ્વારા આયોજિત ‘ચિત્રલેખા નાટ્યસ્પર્ધા-૨૦૧૮’ (વર્ષ ૧૨મું)નો પારિતોષિક વિતરણ સમારંભ ૧૯ જાન્યુઆરીના શુક્રવારે સાંજે મુંબઈમાં ઝાકઝમાળભર્યો બની રહ્યો. અમદાવાદની સમૃદ્ધિ પ્રોડક્શન સંસ્થાનું ‘પોતપોતાનું કેનવાસ’ નાટક તીવ્ર હરીફાઈમાં આખરે વિજેતા બન્યું. સરદાર પટેલ સભાગૃહ, ભવન્સ કેમ્પસ અંધેરી ખાતે યોજવામાં આવેલા પારિતોષિક વિતરણ સમારંભમાં ‘પોતપોતાનું કેનવાસ’ પાંચ મોટા એવોર્ડ જીતીને છવાઈ ગયું.આ વખતની નાટ્યસ્પર્ધામાં કુલ 25 નાટકો ભજવાયાં હતાં. એમાંથી 11 નાટકો અંતિમ સ્પર્ધા માટે પસંદ કરવામાં આવ્યા હતા. એમાંથી સાત નાટક શ્રેષ્ઠ નાટકની કેટેગરી માટે નામાંકિત થયા હતા અને એમાં ‘પોતપોતાનું કેનવાસ’ નાટક વિજેતા ઠર્યું.